- Jeg var interessert i tidsreiser gjennom hele oppveksten og leste både H.G. Wells og andre forfattere. Jeg forsøkte også å skrive om temaet. Jeg prøvde å lage ei bok allerede i elleveårsalderen og har skrevet på si alle år siden, sa Tina Trovik om bøkene tidligere i høst.
Trovik bodde i Trondheim og Malvik i flere år under oppveksten. Hun har også bodd i USA flere år, og er nå bosatt på Skøyen i Oslo.
Og tidsreiser fascinerer tydeligvis også barn i dag, for de 10 000 femte-, sjette- og sjuendeklassingene som satt i juryen foretrakk historien om hvordan det var å leve i antikkens Egypt og i Paris under revolusjonen, fremfor bøkene til etablerte forfattere som Heidi Linde, Jørn Lier Horst og Levi Henriksen.